अंडर 19 वर्ल्‍ड जीतने को द्रविड़ की टीम इंडिया का ऐलान, कोई कारगिल हीरो का बेटा तो कोई कंडक्‍टर का बच्‍चा, कोई बेचता था गोलगप्‍पे-india u19 cricket team under 19 world cup 2020 priyam garg yashasvi jaiswal dhruv jurel | क्रिकेट - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी
अंडर-19 वर्ल्ड कप को द्रविड़ आर्मी तैयार, कोई कंडक्‍टर तो कोई कारगिल हीरो का बेटा, कोई बेचता था गोलगप्‍पे
राहुल द्रविड़ के मार्गदर्शन में वर्ल्‍ड कप टीम के खिलाड़ियों को चुना गया है. कई ऐसे खिलाड़ी हैं जो काफी कमजोर आर्थिक हालात से निकलकर टीम इंडिया तक पहुंचे हैं.
News18 Hindi | December 2, 2019, 7:03 PM IST
दक्षिण अफ्रीका में अंडर 19 क्रिकेट वर्ल्‍ड कप के लिए भारतीय टीम का ऐलान कर दिया गया है. चार बार की चैंपियन भारतीय टीम की कप्‍तानी उत्तर प्रदेश के बल्लेबाज प्रियम गर्ग को सौंपी गई है. राहुल द्रविड़ के मार्गदर्शन में वर्ल्‍ड कप टीम के खिलाड़ियों को चुना गया है. कई ऐसे खिलाड़ी हैं जो काफी कमजोर आर्थिक हालात से निकलकर टीम इंडिया तक पहुंचे हैं. वर्ल्‍ड कप के लिए खिलाड़ियों को चुने जाने से पहले भारतीय टीम ने कई टूर्नामेंट में हिस्‍सा लिया और इनमें अलग-अलग चेहरों को आजमाया गया है. राहुल द्रविड़ पहले ही साफ कर चुके हैं एक खिलाड़ी को एक ही बार अंडर 19 वर्ल्‍ड कप खेलने का मौका मिलेगा. ऐसे में वर्ल्‍ड कप के लिए चुनी गई भारतीय टीम काफी मजबूत है.
प्रियम गर्ग: दाएं हाथ के शीर्ष क्रम के बल्लेबाज गर्ग के नाम पर प्रथम श्रेणी क्रिकेट में दोहरा शतक और लिस्ट ए में शतक दर्ज है. गर्ग भारत सी टीम का भी हिस्सा थे जो पिछले महीने देवधर ट्राफी में उप विजेता रही. उन्होंने फाइनल में भारत बी के खिलाफ 74 रन की पारी खेली. रणजी ट्रॉफी सत्र 2018-19 में गर्ग उत्तर प्रदेश के दूसरे शीर्ष स्कोरर रहे. उन्होंने 67.83 के औसत से 814 रन बनाए जिसमें करियर की सर्वश्रेष्ठ 206 रन की पारी सहित दो शतक शामिल रहे. प्रियम गर्ग मेरठ के रहने वाले हैं. गरीबी की वजह से उनके पिता ने क्रिकेट खेलने से मना किया. हालांकि फिर भी प्रियम ने गली में क्रिकेट खेलना जारी रखा. इसके बाद उनके मामा ने प्रियम को मेरठ के विक्टोरिया स्टेडियम में कोचिंग दिलाई और फिर इस बल्लेबाज ने कभी पीछे मुड़कर नहीं देखा. इस दौरान उनके पिता साइकिल से दूध बेचकर बेटे के लिए पैसों की व्‍यवस्‍था करते थे.
यशस्वी जायसवाल: 17 साल के जायसवाल इस साल विजय हजारे ट्रॉफी के दौरान मुंबई की ओर से खेलते हुए लिस्ट ए क्रिकेट में दोहरा शतक जड़ने वाले सबसे युवा बल्लेबाज बने थे. उन्होंने सत्र में तीन शतक और एक अर्धशतक से 112.80 की औसत से रन बनाए. उन्‍हें भी बचपन में काफी संघर्षों का सामना करना पड़ा था. वे मूल रूप से उत्‍तर प्रदेश के भदोही के रहने वाले हैं. उनका परिवार काफी गरीब था. उनके पिता छोटी सी दुकान चलाते हैं. सपनों को पूरा करने के लिए वे बड़े शहर मुंबई चले गए. यहां पर उन्‍हें एक डेयरी शॉप में काम मिला. तीन साल तक यशस्‍वी एक टेंट में रहे. इस दौरान उन्‍होंने पेट भरने के लिए गोलगप्‍पे बेचकर पैसे कमाए.
अथर्व अंकोलेकर: थर्व महाराष्‍ट्र के रहने वाले हैं और बाएं हाथ के स्पिनर हैं. उनकी मां मुंबई में सरकारी बस में कंडक्‍टर हैं. उन्‍हीं की कमाई से घर का खर्चा चलता है. अथर्व के पिता विनोद का 9 साल पहले 2010 में निधन हो गया था. इसके बाद मां वैदेही ने ही उन्‍हें पाला-पोसा. शुरू में बच्‍चों को ट्यूशन पढ़ाकर वह घर चलाती थीं. लेकिन बाद में पति विनोद की जगह वैदेही को बेस्‍ट बसों में नौकरी मिल गई. पिछले महीने जब अथर्व को भारतीय टीम में चुना गया था तब उनकी मां के पास करीब 40 हजार बधाई संदेश आए थे. 18 साल के अथर्व मुंबई के रिजवी कॉलेज में सैकेंड ईयर के छात्र हैं. 9 साल पहले एक प्रैक्टिस मैच में उन्‍होंने मास्‍टर ब्‍लास्‍टर सचिन तेंदुलकर को आउट कर दिया था.
ध्रुव जुरेल: उत्‍तर प्रदेश के आगरा के रहने वाले जुरेल विकेटकीपर हैं और उनके पिता नेम सिंह जुरेन 1999 में करगिल युद्ध में लड़ चुके हैं. पिता उन्‍हें फौजी ही बनाना चाहते थे लेकिन ध्रुव ने क्रिकेट को चुना. उन्‍होंने इसी साल इंग्‍लैंड दौरे पर त्रिकोणीय सीरीज में टीम इंडिया को जिताने में अह‍म रोल निभाया था. साथ ही अंडर 19 एशिया कप के लिए उन्‍हें कप्‍तानी दी गई थी.
आकाश सिंह‍: राजस्‍थान के भरतपुर के रहने वाले हें. वे बाएं हाथ के तेज गेंदबाज हैं और इसी साल श्रीलंका में हुए अंडर 19 एशिया कप में उन्‍होंने जबरदस्‍त गेंदबाजी की थी. उनके पिता खेती करते हैं और मां घर का कामकाज देखते हैं. आकाश अभी 11वीं कक्षा में पढ़ते हैं. उन्‍होंने पिछले महीने तमिलनाडु के खिलाफ सैयद मुश्‍ताक अली ट्रॉफी के जरिए टी20 डेब्‍यू किया था. इस मैच में उन्‍होंने 2 विकेट लिए थे.
First published: December 2, 2019, 5:23 PM IST